Covid-19-statistieke: Meer as 8 000 sterfDie getal Covid-19-gevalle in Suid-Afrika het Vrydag weer met 11 014 toegeneem, terwyl 193 mense weens die virus dood is. Dit bring die getal sterftes op 8 005 te staan. Die aantal Suid-Afrikaners wat sedert Maart positief getoets het vir die nuwe koronavirus is 493 183. Dit volgens die departement van gesondheid se jongste syfers wat Vrydagaand uitgereik is. Aangesien 326 171 (66%) mense reeds van die virus herstel het, het meer mense van Covid-19 herstel as wat tans siek is. Die Wes-Kaap het minder as 800 nuwe gevalle aangeteken en staan nou op 95 223 gevalle, terwyl 79 841 mense reeds hier herstel het. Dus het dié provinsie nou net meer as 15 000 aktiewe gevalle. Die Oos-Kaap, waar gevalle tot onlangs nog erg gestyg het, het ook minder as 900 nuwe gevalle aangemeld. Gauteng het 3 698 nuwe Covid-19-gevalle aangemeld, wat die totale getal gevalle op 175 272 te staan bring. Aangesien 117 099 mense reeds hier herstel het, het Gauteng 58 173 aktiewe gevalle. Die provinsie het dus ŉ herstelkoers van 66%, maar het steeds die meeste aktiewe gevalle landswyd. Hoewel Gauteng tans die episentrum van die virus is, het die aantal gevalle wat daagliks hier aangemeld word, geleidelik begin afneem.